โฆษก ศบค.ย้ำ ไม่ได้ตรวจหาการติดเชื้อโควิด-19 ลดลง เตรียมเพิ่มจำนวนการตรวจให้สอดคล้องกับสถานการณ์
โฆษก ศบค.ย้ำ ไม่ได้ตรวจหาการติดเชื้อโควิด-19 ลดลง เตรียมเพิ่มจำนวนการตรวจให้สอดคล้องกับสถานการณ์นพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโควิด-19 หรือ ศบค. ยืนยันว่าตัวเลขผู้ติดเชื้อโควิด-19 ที่ลดลง ไม่ใช่เพราะตรวจน้อยลง ซึ่งจากข้อมูลพบว่าตั้งแต่เดือนกุมภาพันธ์- 10 เมษายน 2563 ตรวจโควิด-19 แบบ RT-PCR สะสม 100,498 ราย โดยล่าสุดได้เพิ่มจำนวนการตรวจและขยายกลุ่มเสี่ยงที่ต้องได้รับการตรวจมากขึ้นแล้ว เพื่อให้สอดคล้องกับสถานการณ์ในประเทศและครอบคลุมทุกกลุ่มส่วนกรณีพนักงานขับรถโดยสารประจำทาง ขสมก.เสียชีวิต จากการติดเชื้อโควิด-19 นั้น ยืนยัน ไม่ได้ปกปิดข้อมูล ขสมก.มีการแจ้งตามขั้นตอนตั้งแต่ทราบข่าวการป่วย และเจ้าหน้าที่ทีมสอบสวนโรคได้ลงพื้นที่แยกผู้ที่มีประวัติสัมผัสใกล้ชิด ประมาณ 20 คน ทำการตรวจหาเชื้อและให้กักตัวดูอาการเรียบร้อยแล้ว ส่วนประชาชนที่คาดว่าได้ใช้บริการรถโดยสารคันดังกล่าว และมีอาการเสี่ยง สามารถเข้ารับการตรวจได้โฆษก ศบค.ยืนยันด้วยว่า ไม่ได้สั่งห้ามคนไทยกลับประเทศ แต่ขอให้ปฏิบัติตามมาตรการคัดกรองตั้งแต่ประเทศต้นทาง รวมทั้งขอให้ทยอยกลับ เพราะต้องจัดระบบรองรับ ทั้งด้านบุคลากรและสถานที่ให้เพียงพอ สำหรับมาตรการคัดกรองคนไทยเข้าประเทศนี้ ก็ไม่กังวลว่าจะขัดต่อรัฐธรรมนูญ เพราะเป็นเหตุจำเป็นที่ต้องยับยั้งการแพร่ระบาดโรคโควิด-19 และที่ผ่านมาตัวเลขผู้ติดเชื้อรายใหม่ก็ลดลงอย่างเห็นได้ชัด